สรุปอาณาจักร ซีพี ทั้งหมด
สรุปอาณาจักร ซีพี ทั้งหมด / โดย เพจลงทุนแมน เจี่ย ก๊กมิ้น เกิดเมื่อวันที่ 19 เมษายน 2482 ในย่านเยาวราช กทม. วันนั้นเป็นจุดเริ่มต้นของคนที่รวยที่สุดในประเทศไทย.. เจี่ย ก๊กมิ้น เป็นชื่อจีน ของ ธนินท์ เจียรวนนท์ เจ้าของเครือซีพี  แล้วตอนนี้อาณาจักรซีพีของ มีธุรกิจอะไรอยู่บ้าง? ธุรกิจของกลุ่มซีพี แบ่งเป็น 8 ธุรกิจหลัก คือ
11 ส.ค. 2560

สรุปอาณาจักร ซีพี ทั้งหมด / โดย ลงทุนแมน
เจี่ย ก๊กมิ้น เกิดเมื่อวันที่ 19 เมษายน 2482 ในย่านเยาวราช กทม.
วันนั้นเป็นจุดเริ่มต้นของคนที่รวยที่สุดในประเทศไทย..
เจี่ย ก๊กมิ้น เป็นชื่อจีน ของ ธนินท์ เจียรวนนท์ เจ้าของเครือซีพี
แล้วตอนนี้อาณาจักรซีพี มีธุรกิจอะไรอยู่บ้าง?
ธุรกิจของกลุ่มซีพี แบ่งเป็น 8 ธุรกิจหลัก คือ
1) การเกษตร และอาหาร
2) ธุรกิจค้าปลีก
3) การสื่อสารและโทรคมนาคม
4) อีคอมเมิร์ซและธุรกิจดิจิทัล
5) ธุรกิจพัฒนาอสังหาริมทรัพย์
6) ธุรกิจยานยนต์
7) ธุรกิจเวชภัณฑ์
8) การเงินและการธนาคาร
การเกษตรและอาหาร
1.CHIA TAI CO., LTD. บริษัท เจียไต๋ จำกัด
เจ้าของผลิตภัณฑ์ ปุ๋ยตรากระต่าย เมล็ดพันธุ์ตราเครื่องบิน เมล็ดพันธุ์ผักสวนครัวตราโฮมการ์เด้น และผลิตภัณฑ์อารักขาพืชตราช่อฟ้าและตราเจียไต๋ มีธุรกิจหลักคือ ผลิตและจัดจำหน่ายเมล็ดพันธุ์ ปุ๋ย ผลิตภัณฑ์อารักขาพืช รวมไปถึงอุปกรณ์เกษตรและโรงเรือน และธุรกิจผักผลไม้สด มีรายได้ 17,456 ล้านบาท เป็นกำไร 1,249 ล้านบาท
2.FEED INGREDIENTS TRADING
ทำธุรกิจการค้าวัตถุดิบอาหารสัตว์
3.CHAROEN POKPHAND FOOD PLC.
บริษัทนี้อยู่ในตลาดหลักทรัพย์ชื่อย่อว่า CPF ประกอบธุรกิจเกษตรอุตสาหกรรมและอาหารแบบครบวงจร ตั้งแต่ ผลิตอาหารสัตว์ เพาะพันธุ์สัตว์ เลี้ยงสัตว์เพื่อการค้า แปรรูปเนื้อสัตว์ขั้นพื้นฐาน ผลิตสินค้าเนื้อสัตว์แปรรูป อาหารสำเร็จรูป รวมถึงช่องทางการขายผลิตภัณฑ์ในรูปแบบร้านค้าปลีกและร้านอาหาร ตัวอย่างแบรนด์ที่อยู่ภายใต้บริษัทก็มี ผลิตภัณฑ์อาหารตรา CP ไส้กรอกตรา BKP ร้านอาหาร CHESTER’S GRILL ไก่ย่างห้าดาว และนมตรา MEIJI บริษัทมีรายได้ 464,465 ล้านบาท เป็นกำไร 14,703 ล้านบาท
4.C.P. INTERTRADE CO., LTD.
ประกอบธุรกิจการค้าระหว่างประเทศ นำเข้า-ส่งออกวัตถุดิบและผลิตภัณฑ์ต่างๆ รวมไปถึงอาหารและข้าว มีรายได้ 12,717 ล้านบาท เป็นกำไร 15.65 ล้านบาท
5.THAI RICE CO., LTD.
บริษัท ข้าว ซี.พี. จำกัด ทำธุรกิจข้าวครบวงจร ผู้ผลิต ข้าวตราฉัตร มีรายได้ 15,123 ล้านบาท เป็นกำไร 28.52 ล้านบาท
ธุรกิจค้าปลีก
1.CP ALL PLC.
บริษัทนี้อยู่ในตลาดหลักทรัพย์ชื่อย่อว่า CPALL ธุรกิจหลักคือการค้าปลีกประเภทร้านค้าสะดวกซื้อในชื่อ 7-Eleven และยังประกอบธุรกิจอื่นๆ ที่สนับสนุนธุรกิจหลัก เช่น ผลิตและจำหน่ายอาหารสำเร็จรูป ตัวแทนรับชำระค่าสินค้าและบริการ Counter Service กาแฟและเบเกอรี่อย่าง Bellinee’s Bake&Brew คัดสรร และ All Cafe บริการขนส่งและกระจายสินค้า Dynamic Management ธุรกิจจำหน่ายสินค้าผ่านแคตตาล็อกและอีคอมเมิร์ซ 24 Shopping รวมไปถึง สถาบันการศึกษาด้านการจัดการปัญญาภิวัฒน์ มีรายได้รวม 434,712 ล้านบาท เป็นกำไร 16,677 ล้านบาท
2.C.P. LOTUS
บริษัทที่จดทะเบียนอยู่ในตลาดหลักทรัพย์ฮ่องกง (121:HK) ประกอบกิจการร้านค้าปลีก ห้างสรรพสินค้า และซุปเปอร์มาร์เก็ตในจีน ในชื่อ LOTUS มีรายได้ 50,328 ล้านบาท ขาดทุน 2,683 ล้านบาท
3.SIAM MAKRO CO., LTD.
ประกอบธุรกิจค้าส่ง โดยดำเนินธุรกิจศูนย์จำหน่ายสินค้าอุปโภคและบริโภค ภายใต้ชื่อ MAKRO มีรายได้รวม 172,790 ล้านบาท เป็นกำไร 5,412 ล้านบาท
4.SHANGHAI KINGHILL
เป็นเจ้าของและผู้พัฒนาศูนย์การค้าขนาดใหญ่ ภายใต้ชื่อ Super Brand Mall ในเมืองเซี่ยงไฮ้ ประเทศจีน
การสื่อสารและโทรคมนาคม
1.TRUE CORPORATION
ประกอบธุรกิจหลักคือ
True Online ให้บริการอินเตอร์เน็ต รายได้รวม 28,300 ล้านบาท กำไร 3,704 ล้านบาท
True Move H ให้บริการโทรศัพท์มือถือ รายได้รวม 93,876 ล้านบาท ขาดทุน 4,878 ล้านบาท
True Vision ให้บริการโทรทัศน์แบบบอกรับสมาชิก รายได้รวม 12,406 ล้านบาท ขาดทุน 1,375 ล้านบาท
และธุรกิจอื่นๆ อย่าง ร้านกาแฟ True Coffee และ มีร้านค้าออนไลน์ wemall และ iTrueMart ไม่แน่ใจว่าธุรกิจร้านค้าออนไลน์โยกไปในบริษัทใหม่ที่ทำอีคอมเมิร์ซโดยเฉพาะชื่อ ASCEND GROUP แล้วหรือยัง
เมื่อรวมกับรายการระหว่างกันแล้ว ทรูคอร์เปอเรชั่น มีรายได้รวม 124,719 ล้านบาท ขาดทุน 2,807 ล้านบาท
อีคอมเมิร์ซและธุรกิจดิจิทัล
1.ASCEND GROUP
ประกอบธุรกิจไอทีต่างๆ เช่น ร้านค้าออนไลน์ บริการบัตรเงินสด และกระเป๋าเงินอิเล็กทรอนิกส์ อย่าง TrueMoney และ WeLoveShopping มีรายได้ 551 ล้านบาท เป็นกำไร 27 ล้านบาท
2.PANTAVANIJ
บริษัท พันธวณิช ให้บริการที่ปรึกษาด้านการจัดซื้อและบริการตลาดกลางพาณิชย์อิเล็กทรอนิกส์สำหรับองค์กร มีรายได้ 452 ล้านบาท เป็นกำไร 165 ล้านบาท
ธุรกิจพัฒนาอสังหาริมทรัพย์
1.CP LAND
ประกอบธุรกิจพัฒนาโครงการอสังหาริมทรัพย์ต่างๆ เพื่อให้เช่า (พื้นที่ประกอบธุรกิจ) และขาย (ที่อยู่อาศัย) รวมไปถึงให้บริการบริหารจัดการอาคาร เป็นเจ้าของโครงการอย่าง ซี.พี.ทาวเวอร์ ศูนย์การค้าฟอร์จูนทาวน์ และโรงแรมแกรนด์ เมอร์เคียว กรุงเทพ ฟอร์จูน มีรายได้ 2,803 ล้านบาท เป็นกำไร 534 ล้านบาท
จริงๆแล้วมีบริษัทแมกโนเลีย บริษัทของลูกสาวของคุณธนินท์ ที่ร่วมกับสยามพิวรรธน์ ทำโครงการสุดหรู ไอคอนสยาม ที่ริมแม่น้ำเจริญนครอีกด้วย แต่ในข้อมูลของเครือซีพีไม่ได้ระบุบริษัทนี้ไว้ จึงไม่แน่ใจว่าบริษัทแมกโนเลียอยู่ภายใต้เครือซีพีหรือไม่
ธุรกิจยานยนต์
1.SAIC-CP MOTOR CO., LTD.
บริษัท เอสเอไอซี มอเตอร์-ซีพี เป็นบริษัทร่วมทุนกับผู้ผลิตรถยนต์จากจีน ดำเนินการผลิตและจัดจำหน่ายรถยนต์ยี่ห้อ MG เพื่อจำหน่ายในไทยและอาเซียน มีรายได้รวม 4,158 ล้านบาท ขาดทุน 2,461 ล้านบาท
2.LUOYANG NORTHERN EK CHOR
ประกอบธุรกิจด้านการผลิต จัดจำหน่าย และส่งออกมอเตอร์ไซค์ในประเทศจีน ภายใต้แบรนด์ DAYANG
ธุรกิจเวชภัณฑ์
1.SINO BIOPHARMACEUTICAL LIMITED
จดทะเบียนอยู่ในตลาดหลักทรัพย์ฮ่องกง (1177:HK) ประกอบธุรกิจวิจัยและพัฒนา รวมไปถึงผลิต และจัดจำหน่ายยารักษาโรคไวรัสตับอักเสบ และโรคที่เกี่ยวข้องกับระบบหัวใจและสมองในประเทศจีน มีรายได้ 67,258 ล้านบาท เป็นกำไร 13,550 ล้านบาท
การเงินและการธนาคาร
1.ZHENGXIN BANK CO., LTD.
ประกอบธุรกิจด้านการเงินการธนาคารสำหรับธุรกิจขนาดกลางและขนาดเล็ก
2.PING AN INSURANCE (GROUP) COMPANY OF CHINA, LTD
กลุ่มบริษัทในประเทศจีนที่ CP เป็นผู้ถือหุ้นใหญ่ จดทะเบียนอยู่ในตลาดหลักทรัพย์เซี่ยงไฮ้และฮ่องกง (2318:HK, 601318:SH) ให้บริการด้านการเงินตั้งแต่ ประกันทุกชนิด การธนาคาร ไปจนถึงการลงทุน มีรายได้รวม 3.87 ล้านล้านบาท เป็นกำไร 361,116 ล้านบาท
บริษัทอื่นๆ ที่จดทะเบียนในตลาดหลักทรัพย์ต่างประเทศ
1.C.P. POKPHAND CO. LTD
บริษัทย่อยของ CPF จดทะเบียนในตลาดหลักทรัพย์ฮ่องกง (0043:HK) ดำเนินกิจการอยู่ในกลุ่มการเกษตรและอาหาร ธุรกิจหลักคือ ธุรกิจอาหารสัตว์ มีรายได้ 175,600 ล้านบาท เป็นกำไร 10,955 ล้านบาท โดยรายได้ทั้งหมดมาจากจีนและเวียดนาม
 CHAROEN POKPHAND INDONESIA Tbk
จดทะเบียนในตลาดหลักทรัพย์อินโดนีเซีย (CPIN:INDO) โดยมีธุรกิจหลักคือ อุตสาหกรรมเลี้ยงไก่ แปรรูปและจำหน่ายเนื้อไก่และเนื้อวัว มีรายได้ 95,642 ล้านบาท เป็นกำไร 5,564 ล้านบาท (คิดด้วยอัตรา 1 บาท : 400 รูเปียอินโด)
3.CHIA TAI ENTERPRISES INTERNATIONAL LIMITED
บริษัทย่อยของ CPF จดทะเบียนในตลาดหลักทรัพย์ฮ่องกง (3839:HK) มีธุรกิจหลักคือ ด้านอุตสาหกรรมและเคมีชีวภาพ โดยเป็นผู้ผลิต Chlortetracycline (CTC) สำหรับใช้ในการเลี้ยงปศุสัตว์ ใช้รักษาและป้องกันโรคติดเชื้อแบคทีเรีย มีรายได้รวม 2,902 ล้านบาท เป็นกำไร 368 ล้านบาท
4.CHAROEN POKPHAND ENTERPRISE TAIWAN CO., LTD.
บริษัทย่อยของ CPF จดทะเบียนในตลาดหลักทรัพย์ไต้หวัน (1215:TAI) เป็นผู้ผลิตและจำหน่ายอาหารสัตว์ เนื้อสัตว์แปรรูปและอาหารแปรรูป มีรายได้ 19,990 ล้านบาท เป็นกำไร 1,388 ล้านบาท
แล้วถ้ารวมรายได้ทั้งหมดทุกบริษัทที่กล่าวมาหล่ะ เครือซีพีจะมีรายได้ และกำไรเท่าไร?
รวมรายได้โดยประมาณจากบริษัทย่อยและบริษัทในเครือเจริญโภคภัณฑ์คือ 5,527,711,000,000 บาท คงนับตัวเลขกันไม่ถูก ถ้าให้ง่ายคือ 5.5 ล้านล้านบาท และเป็นกำไรทั้งหมด 4.2 แสนล้านบาท
แต่ต้องขอหมายเหตุว่าบางบริษัทซีพีก็ไม่ได้ถือหุ้นทั้งหมด 100% เช่น บริษัทประกันผิงอันที่จีน ก็ถืออยู่ส่วนหนึ่งเท่านั้น ดังนั้นรายได้ที่รวมมาจะมากเกินจริงอยู่ แต่ถ้าจะให้ไปหาว่าซีพีถือหุ้นแต่ละบริษัทกี่ % บ้าง ลงทุนแมนคงทำไม่ไหวแล้ว เอาแค่นี้ก่อนละกัน
และข้อมูลทั้งหมดอาจจะมีผิดพลาด หรือขาดตกอะไรไปบ้างอย่าถือสากัน เพราะบริษัทของซีพีเยอะจริงๆ มีบริษัทย่อย บริษัทลูก บริษัทที่เข้าไปถือหุ้นเต็มไปหมด อาจจะมีรายการไขว้กัน หรือซ้อนกันอยู่ได้
พออ่านถึงตรงนี้ทุกท่านคงจะเหนื่อยแล้ว แต่ก็สงสัยจริงๆว่าคุณธนินท์จะจำธุรกิจที่เขามีอยู่ได้ทั้งหมดหรือไม่ คุณธนินท์อาจเห็นบางธุรกิจที่น่าสนใจแล้วถามลูกน้องว่านี่คือธุรกิจของใคร แล้วลูกน้องคงตอบว่านี่คือธุรกิจของท่านเองไงครับ..